ദുരിതബാധിതര്ക്കല്ലാം സഹായമെത്തിക്കണം പ്രകൃതിദുരന്തത്തില് വീടും ജീവനോപാധിയും നഷ്ടമായവര്ക്കുള്ള ധനസഹായം തീരുമാനിക്കുന്നതു വൈകരുത്. ഇത്തരം ധനസഹായങ്ങള് ഉദ്യോഗസ്ഥരുടെ അനാവശ്യ നടപടിക്രമങ്ങളിലും ചുവപ്പുനാടയിലും കുടുങ്ങാതെ അര്ഹരായവരുടെ പക്കല് താമസംവിനാ എത്തുന്നുണ്ടെന്നു സര്ക്കാര് ഉറപ്പുവരുത്തണം. പ്രകൃതിദുരന്തങ്ങളെത്തുടര്ന്നുള്ള ആശങ്കയിലും ജാഗ്രതയിലുമാണു കേരളം. മുന്കരുതല് നടപടികളുടെ ഭാഗമായി ഇടുക്കി, ഇടമലയാര്, പന്പ അണക്കെട്ടുകള് ചൊവ്വാഴ്ച നിയന്ത്രിതമായി തുറന്നുവിട്ടു. കൃത്യമായ ആസൂത്രണത്തോടെയും ഒരുക്കങ്ങളോടെയും ഡാമുകള് തുറന്നുവിട്ടതിനാല് അതു വെള്ളപ്പൊക്കത്തിനിടയാക്കിയില്ല. എന്നുമാത്രമല്ല ജനങ്ങളുടെ ആശങ്ക വലിയ തോതില് അകറ്റാന് സഹായിക്കുകയും ചെയ്തു. ഈ ജാഗ്രതയും കരുതലും തുടര്ന്നുള്ള ദിവസങ്ങളിലും ഉണ്ടാകുമെന്നു കരുതാം. എന്നാല്, 2018ലെ മഹാപ്രളയത്തിനുശേഷവും കൃത്യമായ കാലാവസ്ഥാ പ്രവചന സംവിധാനം ഒരുക്കാന് നമുക്കായിട്ടില്ല എന്നതു വലിയ പോരായ്മയായി നില്ക്കുന്നുണ്ട്. ഉരുള്പൊട്ടലുണ്ടായ കോട്ടയം, ഇടുക്കി ജില്ലകളില് ശനിയാഴ്ച ഗ്രീന് അലര്ട്ടാണു കേന്ദ്ര കാലാവസ്ഥാ നിരീക്ഷണ വിഭാഗം നല്കിയിരുന്നത്. കൃത്യമായ കാലാവസ്ഥാ മുന്നറിയിപ്പ് ലഭിക്കുകയും അതിനനുസരിച്ചു നടപടികള് എടുക്കുകയും ചെയ്തിരുന്നെങ്കില് വിലപ്പെട്ട എത്രയോ ജീവനുകള് രക്ഷിക്കാമായിരുന്നു! ദുരന്തങ്ങളില് നിന്ന് ഇനിയെങ്കിലും പാഠം പഠിക്കാന് എല്ലാവര്ക്കും കഴിയണം.ശനിയാഴ്ചത്തെ ഉരുള്പൊട്ടലിലും വെള്ളപ്പൊക്കത്തിലും കേരളത്തില് 200 കോടിയോളം രൂപയുടെ കൃഷിനാശമുണ്ടായെന്നാണു പ്രാഥമിക കണക്ക്. പ്രകൃതിദുരന്തങ്ങളില് ഈ വര്ഷം മൊത്തം 8,800 കോടി രൂപയുടെ കൃഷിനാശം കേരളത്തിലുണ്ടായെന്നാണു നിഗമനം. കഴിഞ്ഞദിവസത്തെ പേമാരിയെത്തുടര്ന്നു കോട്ടയം, ഇടുക്കി, പത്തനംതിട്ട, ആലപ്പുഴ ജില്ലകളിലാണു കൂടുതല് നാശമുണ്ടായത്. നിരവധി പേരുടെ വീടുകള് തകര്ന്നു. അനേകം കര്ഷകരുടെ റബര്, നെല്ല്, വാഴ, മരച്ചീനി, പച്ചക്കറി തുടങ്ങിയ കൃഷികള് നശിച്ചു. വ്യാപാരസ്ഥാപനങ്ങള്ക്കുണ്ടായ നഷ്ടം വേറെ. കുട്ടനാട്ടില് മാത്രം 18 കോടി രൂപയുടെ കൃഷിനാശമുണ്ടായി. പല സ്ഥലങ്ങളിലും മടവീണു കൊയ്യാറായ നെല്ല് നശിച്ചു. മറ്റു ചിലയിടങ്ങളില് നെല്ലു കിളിര്ത്തു. കൊയ്ത്തു പൂര്ത്തിയാക്കാന് കഴിയാത്ത അവസ്ഥയുമുണ്ട്. ഏതു പ്രകൃതിക്ഷോഭം വന്നാലും കൃഷി അവതാളത്തിലാകുന്നു. കര്ഷകര്ക്കു താങ്ങാകാന് പ്രത്യേക പദ്ധതികളും സാന്പത്തികസഹായവും ആവശ്യമുണ്ട്. ഉദ്യോഗസ്ഥ സംവിധാനങ്ങള് അതിനു തടസം നില്ക്കരുത്. ദുരിതാശ്വാസ ക്യാമ്ബുകളില് കഴിയുന്നവര്ക്കും ആവശ്യമായ സഹായങ്ങളെല്ലാം എത്തിക്കണം. തകര്ന്ന റോഡുകളും പാലങ്ങളും എത്രയും വേഗം പുനര്നിര്മിക്കണം.മഴക്കെടുതി കേരളത്തെ വളരെ ഗുരുതരമായാണു ബാധിച്ചത്. ഇതിന്റെ പശ്ചാത്തലത്തില് കേന്ദ്രത്തോടു പ്രത്യേക കാര്ഷിക പാക്കേജ് ആവശ്യപ്പെടുമെന്നു സംസ്ഥാന കൃഷിമന്ത്രി പി. പ്രസാദ് വ്യക്തമാക്കിയിട്ടുണ്ട്. കൃത്യമായ കണക്കുകളും പ്ലാനും തയാറാക്കി കേന്ദ്രത്തിനു മുന്പാകെ സമര്പ്പിക്കുകയും ഫോളോഅപ്പ് നടപടികള് കൈക്കൊള്ളുകയും ചെയ്താലേ സഹായം ലഭിക്കൂ. ശനിയാഴ്ചയുണ്ടായ ഉരുള്പൊട്ടലിന്റെ പശ്ചാത്തലത്തില് പ്രധാനമന്ത്രി നരേന്ദ്ര മോദി മുഖ്യമന്ത്രി പിണറായി വിജയനെ ഫോണില് വിളിച്ച് ആവശ്യമായ സഹായങ്ങള് വാഗ്ദാനം ചെയ്തിരുന്നു. അതു നേടിയെടുക്കാന് സംസ്ഥാനം ഒറ്റക്കെട്ടായി നില്ക്കേണ്ടതുണ്ട്. എട്ടു ജില്ലകള്ക്ക് 4.75 കോടി രൂപ അടിയന്തര സഹായമായി സംസ്ഥാന സര്ക്കാര് അനുവദിച്ചിരുന്നു. പത്തനംതിട്ട, ഇടുക്കി ജില്ലകള്ക്ക് ഒരു കോടി വീതവും തിരുവനന്തപുരം, ആലപ്പുഴ എറണാകുളം, തൃശൂര്, പാലക്കാട് ജില്ലകള്ക്ക് 50 ലക്ഷം വീതവും കൊല്ലം ജില്ലയ്ക്ക് 25 ലക്ഷം രൂപയുമാണ് അനുവദിച്ചത്. ഈ തുക അപര്യാപ്തമാണ്. ഉരുള്പൊട്ടലിനെത്തുടര്ന്ന് ഏറ്റവും കൂടുതല് ദുരിതം നേരിട്ട കോട്ടയം ജില്ലയ്ക്ക് തുകയൊന്നും അനുവദിച്ചിട്ടുമില്ല. ഇത്തരം പോരായ്മകള് പരിഹരിക്കണം. പ്രകൃതിദുരന്തത്തില് മരിച്ചവരുടെ കുടുംബങ്ങള്ക്കു നാലുലക്ഷം രൂപ വീതം ധനസഹായം നേരത്തെ പ്രഖ്യാപിച്ചിരുന്നു. വീടും ജീവനോപാധിയും നഷ്ടമായവര്ക്കുള്ള ധനസഹായം തീരുമാനിക്കുന്നതു വൈകരുത്. ഇത്തരം ധനസഹായങ്ങള് ഉദ്യോഗസ്ഥരുടെ അനാവശ്യ നടപടിക്രമങ്ങളിലും ചുവപ്പുനാടയിലും കുടുങ്ങാതെ അര്ഹരായവരുടെ പക്കല് താമസംവിനാ എത്തുന്നുണ്ടെന്നു സര്ക്കാര് ഉറപ്പുവരുത്തണം. 2018ലെ മഹാപ്രളയത്തിനുശേഷം സര്ക്കാര് പ്രഖ്യാപിച്ച റീ ബില്ഡ് കേരള പദ്ധതി എങ്ങുമെത്തിയില്ല എന്നത് ഇവിടത്തെ സര്ക്കാര് സംവിധാനങ്ങളുടെ കാര്യക്ഷമതയില്ലായ്മയ്ക്കു മികച്ച ദൃഷ്ടാന്തമാണ്.31,000 കോടി രൂപയുടെ പുനര്നിര്മാണ പദ്ധതികളാണു പ്രഖ്യാപിക്കപ്പെട്ടതെങ്കിലും ഇതുവരെ നടപ്പാക്കിയതു 628 കോടി രൂപയുടെ പദ്ധതികള് മാത്രം. റോഡ് പുനര്നിര്മാണത്തിന് 5973 കോടി രൂപ വകയിരുത്തിയെങ്കിലും ചെലവഴിക്കാനായതു 359 കോടി. കൃഷിവകുപ്പ് വകയിരുത്തിയ 520 കോടിയില് ചെലവിട്ടത് 117 കോടി. പ്രളയദുരിതാശ്വാസ നിധിയിലേക്കു 4765 കോടി രൂപ സര്ക്കാര് സമാഹരിച്ചെങ്കിലും ചെലവഴിച്ചതു 2,631 കോടി മാത്രം. ഇത്തരം പിഴവുകള് ആവര്ത്തിക്കാന് ഇടയാകാതിരിക്കട്ടെ.